Russere i Norge gikk til valg. De fleste stemte på Putin. – Du kan ikke kalle dette et valg. Det var et skuespill.
I Oslo, Kirkenes og på Svalbard gikk russere til valg i helgen. De ga Putin en god og flere dårlige nyheter.  At Putin vant sitt femte valg som president i helgen, overrasket definitivt ingen. Russland har aldri hatt et så manipulert valg, ifølge den uavhengige valggruppen Golos.  Men hva stemte russiske statsborgere i Norge? I Russland ble valgresultatene fra russere i utlandet fremstilt som en enestående seier. Men de offisielle valgdataene viser et annet bilde. Aftenposten har sett nærmere på de offisielle resultatene fra den sentrale valgkommisjonen i Russland. Det kaster lys over det svært sensitive spørsmålet om hva russere i Norge egentlig mener om Putin. Hvordan stemte russere i Norge? I Norge ble russere oppfordret til å stemme i tre valglokaler: Ved den russiske ambassaden i Oslo, konsulatet i Kirkenes og konsulatet i Barentsburg på Svalbard.  Antallet russere har økt kraftig i Norge. De siste 20 årene har det vært nesten en firedobling av antallet russiske statsborgere her i landet. Ved utgangen av 2023 bodde det 18.772 russiske borgere i alderen 20 år og eldre i Norge, ifølge SSB.  Hvor mange russere våget å protestere i Norge? Det offisielle tallene viser at en rekordhøy andel av stemmesedlene var ødelagt.  Før han døde i fangenskap, foreslo opposisjonslederen Aleksej Navalnyj at russere skulle stille seg foran valglokalene presis kl. 12.00 på valgdagen søndag. Protesten ble kalt «Midt på dagen mot Putin». I tillegg ble russere bedt om å skrive en protest på stemmeseddelen. Både utenfor ambassaden i Oslo og konsulatet i Kirkenes samlet en del russere seg kl. 12.00.  16,9 prosent av russerne som stemte, valgte å levere inn en ødelagt stemmeseddel hvor de for eksempel skrev «Nei til krig» eller «Aleksej Navalnyj». Ved de to foregående valgene var denne prosentandelen litt over en prosent. Bilder publisert i mediene viser at noen russere i utlandet skrev at de stemte på Ryan Gosling. Flere skrev også ord som «morder», «kriminell» og «psykopat» ved siden av navnet til Putin. – De er fysisk i Norge, men heier på landet sitt – Du kan ikke kalle dette et valg. Det var et skuespill. Et slags religiøst ritual. Det sier Inna Sangadzhieva fra Den norske Helsingforskomité. Hun understreker at valget var en stor forfalskning, hvor hele det russiske maktapparatet ble brukt.  Offisielle tall viser at Putin fikk 75 millioner stemmer. Men en analyse av den uavhengige russiske valggruppen Golos konkluderer med at 22 millioner av disse stemmene var falske.  Dette er den største skalaen av stemmefusk i historien til føderale valg i Russland, mener Golos. – Mange som har kommet til Norge, har tatt med seg virkelighetsbeskrivelsen fra propagandaen. Selv om de er her rent fysisk, heier de på landet sitt. Det er som om de ser det som en fotballkamp på TV, sier Sangadzhieva.  Hun mener dette først og fremst avspeiler manglende integrering i det norske samfunnet. Hun beskriver en del eldre russere som «homo sovieticus». De er ekstremt apolitiske og ser på politikk som en skitten og farlig sak. Hun tror mange eldre russere, som er traumatisert av sin sovjetiske fortid, overfører denne holdningen til barna sine. Flest våget å protestere i Oslo Russere i Oslo stemte mest «opposisjonelt». Her fikk Putin 49,85 prosent av stemmene. Hver femte stemmeseddel fra Oslo ble skadet. I Kirkenes og Barentsburg fikk Putin 82,61 prosent og 75,38 prosent av stemmene i henholdsvis Kirkenes og Barentsburg.  Prosentandelen av skadede stemmesedler var lavere enn i Oslo, men likevel mye høyere enn ved tidligere valg. I Kirkenes ble nesten hver tiende stemmeseddel ødelagt. Gruppen Vote Abroad spurte russere utenfor ambassaden i Oslo om hva de stemte.  Da svarte bare 13 prosent at de stemte på Putin, noe som står i skarp kontrast til de offisielle 58,14 prosentene. 17 prosent fortalte at de hadde gjort stemmesedlene sine ugyldige. – Tallene er selvfølgelig enestående I statskontrollerte medier i Russland fremstilles stemmegivningen til russere i utlandet som en stor seier for Putin. – Tallene er selvfølgelig enestående, sa talspersonen for det russiske utenriksdepartementet, Maria Zakharova.  Hun viste til offisielle tall, som viser at 380.724 russiske statsborgere utenfor Russland fikk stemmesedler. Dette er det laveste tallet i de siste tre valgene.  Offisielt fikk Putin 77,63 prosent av stemmene utenfor Russland. 
Putin vant det femte presidentvalget i Russland. Valget kritiseres for manipulasjon. Aftenposten har analysert hva russisk-norske borgere mener om Putin.  I Norge stemte 568 av 1176 mottakere av stemmesedler på Putin. 16,9 prosent av stemmesedlene var ødelagt.  Ifølge en analyse er 22 millioner av de offisielle 75 millioner stemmene til Putin, falske.